b'\n_START_ARTICLE_\nEugenijus Valatka\n_START_PARAGRAPH_\nEugenijus Valatka (g. 1971 m. baland\xc5\xbeio 19 d. Sokoni\xc5\xb3 kaime, Prien\xc5\xb3 rajone) \xe2\x80\x93 lietuvi\xc5\xb3 chemikas, chemin\xc4\x97s in\xc5\xbeinerijos moksl\xc5\xb3 daktaras, profesorius, Kauno technologijos universiteto (KTU) rektorius.\n_START_SECTION_\nBiografija\n_START_PARAGRAPH_\n1989 m. prad\xc4\x97jo studijuoti Kauno politechnikos institute (nuo 1990 m. \xe2\x80\x93 Kauno technologijos universitetas), 1993 m. \xc4\xafgijo in\xc5\xbeinerijos bakalauro laipsn\xc4\xaf. 1994\xe2\x80\x931996 m. studijas t\xc4\x99s\xc4\x97 KTU ir An\xc5\xbe\xc4\x97 universitete Pranc\xc5\xabzijoje, \xc4\xafgijo aplinkosaugos in\xc5\xbeinerijos magistro laipsn\xc4\xaf. Disertacij\xc4\x85 reng\xc4\x99s KTU ir 13-ajame Pary\xc5\xbeiaus universitete, E. Valatka j\xc4\x85 apgyn\xc4\x97 2000 m., jam suteiktas chemin\xc4\x97s in\xc5\xbeinerijos daktaro laipsnis._NEWLINE_2000\xe2\x80\x932002 m. E. Valatka dirbo vyr. asistentu ir lektoriumi KTU Chemin\xc4\x97s technologijos fakulteto Fizikin\xc4\x97s chemijos (dabar \xe2\x80\x93 Fizikin\xc4\x97s ir neorganin\xc4\x97s chemijos) katedroje, 2002\xe2\x80\x932012 m. \xc5\xa1ios katedros docentas, nuo 2012 m. \xe2\x80\x93 profesorius. 2006\xe2\x80\x932011 m. \xc4\x97jo Chemin\xc4\x97s technologijos fakulteto studij\xc5\xb3 prodekano, nuo 2011 m. \xe2\x80\x93 dekano pareigas. 2018 m. i\xc5\xa1rinktas KTU rektoriumi._NEWLINE_Nuo 2018 m. \xe2\x80\x93 Lietuvos universitet\xc5\xb3 rektori\xc5\xb3 konferencijos viceprezidentas.\n_START_SECTION_\nVeikla\n_START_PARAGRAPH_\nMokslin\xc4\x97s interes\xc5\xb3 sritys \xe2\x80\x93 kataliz\xc4\x97, elektrochemija, fotochemija. Per mokslin\xc4\x99 karjer\xc4\x85 dalyvavo daugiau kaip 40 nacionalini\xc5\xb3 ir tarptautini\xc5\xb3 konferencij\xc5\xb3, paskelb\xc4\x97 daugiau kaip 70 mokslo darb\xc5\xb3, kuri\xc5\xb3 dal\xc4\xaf sudaro publikacijos, paskelbtos tarptautiniuose, citavimo reiting\xc4\x85 turin\xc4\x8diuose mokslo \xc5\xbeurnaluose. _NEWLINE_Turi dalyvavimo ir vadovavimo mokslini\xc5\xb3 tyrim\xc5\xb3 ir eksperimentin\xc4\x97s pl\xc4\x97tros (MTEP) projektams patirties, yra aktyvus tarptautini\xc5\xb3 ir Lietuvos organizacij\xc5\xb3 \xe2\x80\x93 Tarptautin\xc4\x97s elektrochemijos draugijos (ISE), Europos chemijos tematinio tinklo (ECTN) ir kt. \xe2\x80\x93 narys, Lietuvos chemik\xc5\xb3 draugijos pirmininko pavaduotojas._NEWLINE_Kaip ekspertas aktyviai dalyvavo studij\xc5\xb3 projekt\xc5\xb3 veiklose rengiant Europos kredit\xc5\xb3 perk\xc4\x97limo ir kaupimo sistemos (ECTS) nacionalin\xc4\x99 koncepcij\xc4\x85, pl\xc4\x97tojant studijas reglamentuojan\xc4\x8di\xc5\xb3 apra\xc5\xa1\xc5\xb3 sistem\xc4\x85.'